**Á ESCOLA GALEGA DE ADMINISTRACIÓN PÚBLICA**

Don/a \_\_\_\_\_\_\_\_\_\_\_, maior de idade e con DNI \_\_\_\_\_\_\_\_\_\_\_\_\_\_\_\_ e domicilio a efectos de notificacións en \_\_\_\_\_\_\_\_\_\_\_\_\_\_, ante este organismo comparece e DI

Que mediante Resolución de 16 de Setembro de 2024, publicada no Diario Oficial de Galicia núm. 178, convócase o **Curso superior de capacitación para o desempeño da función de Inspección de Servizos Sociais,** aprobado dentro do programa de actividades formativas polo Consello Reitor da Escola Galega de Administración Pública, de acordo co convenio de colaboración subscrito entre a EGAP e a Consellería de Política Social e Igualdade.

Na BASE CUARTA da Resolución, que regula as **Persoas destinatarias** do curso, exclúese expresamente da selección ás solicitudes do persoal pertencente a corpos da Administración Especial e, polo tanto, **limita a participación das profesionais do Traballo Social**, sen que se teña en conta nin a **capacitación nin a titulación necesaria para o desempeño da función inspectora dos Servizos Sociais obxecto da formación**.

De feito, esta exclusión sorprende e vai contra os propios actos da Administración, tendo en conta que a Resolución do 19 de marzo de 2024 pola que se convocaba o mesmo Curso superior de capacitación para o desempeño da función de Inspección de Servizos Sociais, dirixíase ás seguintes persoas destinatarias: “*Persoal funcionario dos subgrupos A1, A2 e C1 da Administración autonómica galega, dos seus entes públicos instrumentais e da Administración institucional que se encontre en situación de servizo activo ou asimilada. Terán preferencia na selección as persoas con titulación universitaria (licenciatura ou grao correspondente) en Dereito, Psicoloxía, Pedagoxía, Psicopedagoxía, Educación Social, Relacións Laborais, Traballo Social, Ciencias Políticas e Socioloxía.*”

Esta parte considera que a presenza do perfil técnico do/a Traballador/a Social funciona na práctica como un claro factor de calidade do servizo público, polo que a atención prestada neste eido debería contar necesariamente coa intervención especializada das e dos profesionais do Traballo Social. Na súa virtude, debe ser admitido como persoal destinatario do Curso superior de capacitación para o desempeño da función de Inspección de Servizos Sociais ao persoal pertencente aos corpos da Administración especial, o contrario, excluír ás e aos titulados en Traballo Social, implica unha discriminación non xustificada e, polo tanto, vulneradora do artigo 14 da Constitución, xa que polas características do cometido da función inspectora, ningún impedimento real existe para que puideran acceder á formación os e as traballadoras sociais, carecendo esta diferenza de trato dunha causa obxectiva e razoable.

Na súa virtude,

**SOLICITO** que se teña por presentado este escrito, se admita, e se proceda de conformidade co solicitado.

En\_\_\_\_\_\_\_\_\_\_, a\_\_\_\_\_ de \_\_\_\_\_\_\_ de 2024

*Asdo. \_\_\_\_\_\_*